C 130/22
HR
Službeni list Europske unije
14.4.2023.
Osim obveznih navoda etiketa mora sadržavati i sljedeće: identifikaciju i logotip ZOZP-a „VACA DE EXTREMADURA” te podatke o sljedivosti.
Logotip ZOZP-a „VACA DE EXTREMADURA”
4.
Sažeta definicija zemljopisnog područja Zemljopisno područje na koje se primjenjuje zaštićena oznaka zemljopisnog podrijetla „Vaca de Extremadura” obuhvaća cijelu Autonomnu zajednicu Estremadura.
5.
Povezanost sa zemljopisnim područjem ZOZP „Vaca de Extremadura” temelji se na posebnim karakteristikama mesa i njegovu zemljopisnom podrijetlu.
5.1.
Posebnosti zemljopisnog područja Estremadura se nalazi u jugozapadnoj Španjolskoj, na Pirinejskom poluotoku, a površina joj je 41 635 km2, od kojih se otprilike 14 300 km2 odnosi na ekosustav dehesa i krajolike slične tim ekosustavima.
Fauna domaćih životinjskih vrsta koje se mogu pronaći u Estremaduri uglavnom se sastoji od autohtonih pasmina, koje su usko povezane s okolišem tipičnim za tu regiju („dehesa”).
Te vrste, zahvaljujući svojoj izdržljivosti i velikoj sposobnosti prilagodbe teškim uvjetima okoliša, pridonose održavanju i poboljšanju ekosustava tako što gnoje tlo, poboljšavaju kvalitetu pašnjaka i usporavaju širenje šikare.
Padaline su tijekom godine vrlo nepravilno raspoređene te ujesen i na proljeće dosežu vrhunac, sa znatnim razlikama iz godine u godinu.
Klima na području ekosustava dehesa odlikuje se sušnim razdobljem koje dovodi do ranog isušivanja pašnjaka.
Pasmine koje su obuhvaćene ZOZP-om „Vaca de Extremadura” na najbolji su se mogući način prilagodile ekstremnim temperaturama i količini padalina jer mogu podnijeti i hladnoću i vrućinu te manjak vode u sušnim razdobljima.
Kad je riječ o ekosustavima, dehesa i krajolici slični tim ekosustavima predstavljaju prioritete za stočarska gospodarstva sa ZOZP-om „Vaca de Extremadura”.
Dehesa je jedan od ključnih elemenata uzgoja pasmine sa ZOZP-om „Vaca de Extremadura” u okviru ekstenzivnog uzgoja u Estremaduri te je karakterizira ispaša na velikim površinama.
Stočarstvo je u ovom području savršeno prilagođeno okolišu zbog otpornosti pasmina koje se uzgajaju.
Oštra klima i siromašno tlo niske kvalitete ograničili su uspostavu poljoprivrede, a stočarstvo je uvelike zauzelo njezino mjesto.
Taj cijeli ekosustav pozitivno utječe na karakteristike proizvoda.
5.2.
Posebnosti proizvoda Meso dobiveno od krava pasmine „Vaca de Extremadura” poznato je po svojoj boji trešnje do ljubičastocrvenoj boji te prošaranom izgledu glatke teksture, s masnim tkivom krem do žućkaste boje koje je čvrsto na dodir.
Poznato je i po aromi životinjske masti, sočnosti te intenzivnom i dugotrajnom karakterističnom okusu govedine.